Document ID: 32000D0528

Kommissionens beslutning
af 24. august 2000
om beskyttelsesforanstaltninger mod klassisk svinepest i Det Forenede Kongerige og om ophævelse af beslutning 2000/515/EF
(meddelt under nummer K(2000) 2628)
(2000/528/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og
ud fra følgende betragtninger:
(1) Der har været en række udbrud af klassisk svinepest i Det Forenede Kongerige.
(2) På grund af handelen med levende svin kan udbruddene udgøre en fare for andre medlemsstaters bestande.
(3) I afventning af mødet i Den Stående Veterinærkomité og i samarbejde med den berørte medlemsstat traf Kommissionen midlertidige foranstaltninger ved beslutning 2000/515/EF(3) om beskyttelsesforanstaltninger mod klassisk svinepest i Det Forenede Kongerige.
(4) Da resultatet af de epidemiologiske undersøgelser nu foreligger, og det er muligt mere præcist at afgrænse de geografiske områder, der udgør en særlig risiko, kan restriktionerne anvendes regionalt.
(5) Det må efter en grundig analyse af de epidemiologiske data og de gældende bekæmpelsesforanstaltninger konkluderes, at det er nødvendigt at ændre de midlertidige foranstaltninger og omgående ophæve beslutning 2000/515/EF.
(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Det Forenede Kongerige må ikke afsende svin fra Storbritannien, medmindre svinene:
a) kommer fra et område uden for de i bilag I nævnte områder, og
b) kommer fra en bedrift, hvor der ikke er indsat levende svin de sidste 30 dage før afsendelsen af de pågældende svin.
2. Flytning til andre medlemsstater af svin fra områder i Storbritannien uden for de i bilag I nævnte områder skal tre dage forinden meddeles bestemmelsesstedets centrale og lokale veterinærmyndigheder af den kompetente veterinærmyndighed.
Artikel 2
1. Det Forenede Kongerige må ikke afsende ornesæd, medmindre sæden stammer fra orner, der holdes på en ornestation som nævnt i artikel 3, litra a), i Rådets direktiv 90/429/EØF(4), som ligger uden for de i bilag I nævnte områder.
2. Det Forenede Kongerige må ikke afsende æg og embryoner af svin, medmindre de pågældende æg og embryoner stammer fra svin, der holdes på en bedrift, som ligger uden for de i bilag I nævnte områder.
Artikel 3
1. Det sundhedscertifikat, der er fastsat i Rådets direktiv 64/432/EØF(5), og som ledsager svin, der sendes fra Det Forenede Kongerige, forsynes med følgende påtegning:"Dyr, der opfylder kravene i Kommissionens beslutning 2000/528/EF af 24. august 2000 om beskyttelsesforanstaltninger mod klassisk svinepest i Det Forenede Kongerige og om ophævelse af beslutning 2000/515/EF."
2. Det sundhedscertifikat, der er fastsat i direktiv 90/429/EØF, og som ledsager ornesæd, der sendes fra Det Forenede Kongerige, forsynes med følgende påtegning:"Sæd, der opfylder kravene i Kommissionens beslutning 2000/528/EF af 24. august 2000 om beskyttelsesforanstaltninger mod klassisk svinepest i Det Forenede Kongerige og om ophævelse af beslutning 2000/515/EF."
3. Det sundhedscertifikat, der er fastsat i Kommissionens beslutning 95/483/EF(6), og som ledsager æg og embryoner af svin, der sendes fra Det Forenede Kongerige, forsynes med følgende påtegning:"æg/embryoner(7), der opfylder kravene i Kommissionens beslutning 2000/528/EF af 24. august 2000 om beskyttelsesforanstaltninger mod klassisk svinepest i Det Forenede Kongerige og om ophævelse af beslutning 2000/515/EF."
Artikel 4
Det Forenede Kongerige sikrer, at køretøjer, der har været anvendt til transport af svin, rengøres og desinficeres, hver gang de har været i brug, og transportøren skal fremlægge bevis for denne desinfektion.
Artikel 5
Med otte dages mellemrum forelægger Det Forenede Kongerige data om situationen med hensyn til klassisk svinepest i det format, der er vist i bilag II.
Artikel 6
Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.
Artikel 7
Denne beslutning anvendes indtil den 15. september 2000.
Artikel 8
Beslutning 2000/515/EF ophæves.
Artikel 9
Denne beslutning er rettet til medlemsstaterne.
Udfærdiget i Bruxelles, den 24. august 2000.

Labels: 3
0
18
6